b'\n_START_ARTICLE_\nTomi Juri\xc4\x87\n_START_SECTION_\nPo\xc4\x8detci i Hrvatska\n_START_PARAGRAPH_\nIgrao je u mla\xc4\x91im kategorijama u NK Hurstville Zagrebu potom je bio u Sydney Olympicu i Sydney Unitedu a 2008. u zagreba\xc4\x8dkome NK Trnju te u sesvetskoj NK Croatiji (2009.-2010.) u kojoj je zatim u sezoni 2010.-2011. igrao i za prvu mom\xc4\x8dad. U 1. HNL igrao je za zagreba\xc4\x8dku Lokomotivu i zapre\xc5\xa1i\xc4\x87ki Inter.\n_START_SECTION_\nPovratak u Australiju\n_START_PARAGRAPH_\nJuri\xc4\x87 se u Australiju vratio u Adelaide United i tu je bio nakratko 2013. godine odigrav\xc5\xa1i sedam utakmica i postigav\xc5\xa1i dva pogotka. U svome prvome nastupu za Adelaide United postigao je pogodak protiv Sydneya nakon samo 120 sekundi. Potom je 20. svibnja 2013. godine potpisao dvogodi\xc5\xa1nji ugovor za Western Sydney Wandererse. U svojoj prvoj utakmici za Wandererse protiv Central Coast Marinersa postigao je izjedna\xc4\x8duju\xc4\x87i pogodak (1:1, 12. listopada 2013.). U uspje\xc5\xa1noj prvoj sezoni u Wanderersima Tomi Juri\xc4\x87 postigao je 12 pogodaka u 29 nastupa. Od tih 29 nastupa \xc4\x8detiri je nastupa bilo 2014. godine u AFC Ligi prvaka. Wanderersi su te godine i osvojili AFC Ligu prvaka, a Juri\xc4\x87 je u prvoj doma\xc4\x87oj utakmici zavr\xc5\xa1nice zabio jedini pogodak u 1:0 pobjedi nad Al-Hilalom.\n_START_SECTION_\nRoda JC Kerkrade\n_START_PARAGRAPH_\nNakon \xc5\xa1to je Juri\xc4\x87 odbio nekoliko ponuda, me\xc4\x91u kojima je bila i visoka ponuda kineskog Shanghai Shenhua od 18 milijuna dolara, potpisao je za nizozemskog prvoliga\xc5\xa1a Rodu JC Kerkrade. Odbio je ponudu biv\xc5\xa1eg kluba Didier Drogbe i Nicolas Anelke zato \xc5\xa1to je \xc4\x8dvrsto odlu\xc4\x8dio nastaviti karijeru u Europi. U Nizozemskoj Juri\xc4\x87 je potpisao ugovor na jednu godinu. Iako je njegov dolazak u Rodu bio neizvjesan, trener Darije Kalezi\xc4\x87 ipak ga je uspio dovesti.\n_START_SECTION_\nReprezentativna karijera\n_START_PARAGRAPH_\nJuri\xc4\x87 je prvi nastup za australsku nogometnu reprezentaciju ostvario na EAFF Isto\xc4\x8dnoazijskome kupu. 20. srpnja 2013. godine, u 89. minuti utakmice protiv Ju\xc5\xbene Koreje (0:0) u\xc5\xa1ao je u igru kao zamjena za Mitchella Dukea. Svoj prvi pogodak za australsku nogometnu reprezentaciju postigao je 25. srpnja 2013. godine u 78. minuti utakmice protiv Japana na EAFF Isto\xc4\x8dnoazijskome kupu. Na AFC Azijskome kupu, 13. sije\xc4\x8dnja 2015. godine, protiv Omana, postigao je svoj drugi pogodak za australsku reprezentaciju.'